Sateenkaaren väreistä valkoiseksi – ja taas takaisin värikkääksi. Malminkartanonhuipun portaiden ilme on vaihtunut vauhdilla.

Helsingin tiettävästi pisimmät portaat saivat viime viikon tiistaina pintaansa sateenkaaren värit osana yhteisöllistä taideprojektia. Pari päivää myöhemmin portaat oli maalattu osittain valkoiseksi. Kyseessä on kuitenkin taideteos, jolle on Helsingin kaupungin lupa. Siksi ilkivallasta on tehty rikosilmoitus.

Juuri maalatut portaat käytiin töhrimässä valkoisella maalilla vain pari päivää myöhemmin. Riku Tonttila / Yle

– Vastuullisena taiteilijana aion palauttaa taideteoksen alkuperäiseen muotoonsa. Sopimuksen mukaan minulla on vastuu palauttaa teos entiselleen, jos sitä tuhritaan tai tehdään tihutöitä, kertoo kuvataiteilija Maj-Britt Huovila.

Yksin hän ei puuhaan tartu, vaan tälläkin kertaa vapaaehtoiset toivotetaan tervetulleiksi mukaan maalaamaan ja luomaan yhteisötaideteosta. Portaat maalataan huomenna keskiviikkona. Sateen sattuessa työ siirretään torstaille.

Taiteilija Majbritt Huovilan ideoima ja johtama Raitataideteos: Jättärin portaat tehtiin ensimmäisen kerran 8. elokuuta ja uudelleen 16. elokuuta 2017. Vesa Marttinen / Yle

Päivän varoitusajalla yhteisötaiteilijaksi

Taideteoksen idea on kuvataiteilija Maj-Britt Huovilalta, ja se on tuotettu osana Helsingin Taiteilijaseuran Taidekehä-hanketta. Uudelleenmaalaukseen päätettiin Huovilan mukaan ryhtyä melko nopealla aikataululla, koska huomiseksi on luvattu poutasäätä. Näin ollen yhteisötaitelijaksi pääsee päivän varoitusajalla.

– Lähikouluja on jo ilmoittautunut mukaan talkoisiin, ja somepostausten mukaan ihmisiä olisi kyllä tulossa, kertoo Huovila.

Alkuperäiseen maalausprojektiin osallistui noin 50 ihmistä viikko sitten.

Taideteos on väliaikainen, koska Malminkartanon kukkulan portaita aletaan kunnostaa. Kun korjaustyöt käynnistyvät, katoaa myös taideteos.